Åmli prestegjeld

Åmli prestegjeld var et prestegjeld tilhørende Aust-Nedenes prosti i Agder og Telemark bispedømme i Den norske kirke. Det omfattet Åmli kommune i Agder fylke, og hovedkirken var Åmli kirke.

Åmli prestegjeld og dets sogn er nå en del av Åmli kirkelige fellesråd, som er underlagt Aust-Nedenes prosti.

Historikk 
Álmlíð sókn (norrønt) har sin opprinnelse fra kristningen av landet. Åmli prestegjeld går tilbake til førreformatorisk tid, da det var behov for å tilpasse den kirkelige inndelingen til folketallet og bosetningsmønsteret etter Svartedauden. 

Prestegjeldet er i 1620 omtalt i Graagaas som Omlhij Præstegjeld under Robøgdelags Prouistij. Ved kgl. res. av 6. mai 1682 ble prestegjeldet overført til det nye Christianssands stift.

Da Mykland, som hadde sognet til Vegusdal fra gammelt av, ble eget kirkesogn i 1683 ble dette lagt under Omblie prestegjeld.

Omblie prestegjeld dannet grunnlaget for Omblie formannskapsdistrikt, som ble opprettet i 1837.

Inntil 01.04.1875 hørte også Mykland sogn til Aamli prestegjeld. Det ble da overført til Herefoss prestegjeld.

Skrivemåten på kommunen og prestegjeldet var Omblie og Omli(d) inntil 1865, da det ble endret til Aamli, for så å bli skrevet Åmli fra 1918.

Ved avviklingen bestod Åmli prestegjeld av menighetene i Åmli, Tovdal og Gjøvdal.

Fra 2004 ble prestegjeldene som administrativ enhet faset ut av Den norske kirke, og fra 2012 gikk de også ut av lovverket.

Referanser 

Åmlis historie
Prestegjeld i Aust-Agder
Prestegjeld i Agder og Telemark bispedømme